ระเบียบคณะกรรมการกำกับกิจการพลังงานระเบียบคณะกรรมการกำกับกิจการพลังงานว่าด้วยการกำหนดหลักเกณฑ์เพื่อมิให้มีการรวมกิจการอันก่อให้เกิดการผูกขาดลดการแข่งขันหรือจำกัดการแข่งขันในการให้บริการพลังงานพ.ศ. ๒๕๕๒ อาศัยอำนาจตามความในมาตรา๖๐ แห่งพระราชบัญญัติการประกอบกิจการพลังงาน พ.ศ. ๒๕๕๐ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการกำกับกิจการพลังงานออกระเบียบไว้ ดังต่อไปนี้ข้อ ๑ ระเบียบนี้เรียกว่า ระเบียบคณะกรรมการกำกับกิจการพลังงานว่าด้วยการกำหนดหลักเกณฑ์เพื่อมิให้มีการรวมกิจการอันก่อให้เกิดการผูกขาดลดการแข่งขัน หรือจำกัดการแข่งขันในการให้บริการพลังงาน พ.ศ. ๒๕๕๒ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในระเบียบนี้การรวมกิจการ หมายความรวมถึง(๑)การรวมกิจการระหว่างผู้รับใบอนุญาตตั้งแต่สองรายขึ้นไปอันมีผลให้สถานะของกิจการหนึ่งสิ้นสุดลงหรือเกิดเป็นกิจการใหม่ขึ้น(๒)การเข้าซื้อหรือกระทำการอื่นใดให้ได้มาซึ่งสินทรัพย์ทั้งหมดหรือบางส่วนของผู้รับใบอนุญาตรายอื่นอันเป็นผลให้มีอำนาจควบคุมนโยบายการบริหารกิจการ การอำนวยการหรือการจัดการ(๓)การเข้าซื้อหรือกระทำการอื่นใดให้ได้มาซึ่งหุ้นทั้งหมดหรือบางส่วนของผู้รับใบอนุญาตรายอื่นอันเป็นผลให้มีอำนาจควบคุมนโยบายการบริหารกิจการ การอำนวยการ หรือการจัดการ(๔)การเข้าซื้อหรือกระทำการอื่นใดให้ได้มาซึ่งหุ้นทั้งหมดหรือบางส่วนของบุคคลซึ่งมีอำนาจควบคุมนโยบายการบริหารกิจการ การอำนวยการหรือการจัดการของผู้รับใบอนุญาตรายอื่นหรือการเข้าเป็นหุ้นส่วนกับบุคคลดังกล่าวข้อ ๔ ห้ามผู้รับใบอนุญาตกระทำการรวมกิจการกับผู้รับใบอนุญาตรายอื่นเว้นแต่จะได้รับอนุญาตจากคณะกรรมการข้อ ๕ เพื่อป้องกันการกระทำอันมีลักษณะเป็นการผูกขาดลดการแข่งขัน หรือจำกัดการแข่งขันในการให้บริการพลังงานผู้รับใบอนุญาตต้องแจ้งให้คณะกรรมการทราบโดยทันที ในกรณีที่มีเหตุการณ์ดังต่อไปนี้เกิดขึ้น(๑)ผู้รับใบอนุญาตประสงค์จะทำสัญญาหรือข้อตกลงอันเป็นผลให้บุคคลใดมีอำนาจทั้งหมดหรือบางส่วนไม่ว่าทางตรงหรือทางอ้อมในการบริหารงานของผู้รับใบอนุญาต(๒)ผู้รับใบอนุญาตกระทำการหรือถูกกระทำการอันมีลักษณะเป็นการครอบงำกิจการหรือถูกครอบงำกิจการตามกฎหมายว่าด้วยหลักทรัพย์และตลาดหลักทรัพย์(๓)บุคคลซึ่งมีอำนาจควบคุมนโยบาย การบริหารกิจการ การอำนวยการหรือการจัดการของผู้รับใบอนุญาตเข้าไปมีอำนาจควบคุมนโยบาย การบริหารกิจการการอำนวยการ หรือการจัดการของผู้รับใบอนุญาตรายอื่นไม่ว่าโดยทางตรงหรือทางอ้อมข้อ ๖ ในการขออนุญาตรวมกิจการตามข้อ ๔และการแจ้งตามข้อ ๕ให้ผู้รับใบอนุญาตยื่นคำขอหรือแจ้งต่อคณะกรรมการตามแบบที่เลขาธิการกำหนดคำขออนุญาตตามวรรคหนึ่งให้ยื่นก่อนที่ผู้รับใบอนุญาตจะดำเนินกระบวนการรวมกิจการแล้วเสร็จและอย่างน้อยต้องระบุเหตุผลและความจำเป็นในการกระทำ วิธีดำเนินการและกำหนดระยะเวลาที่จะดำเนินการข้อ ๗ เมื่อได้รับคำขออนุญาตตามข้อ ๖คณะกรรมการต้องพิจารณาให้แล้วเสร็จภายในเก้าสิบวันนับแต่วันที่ได้รับคำขอโดยต้องเปิดโอกาสให้ผู้เกี่ยวข้องชี้แจงและแสดงพยานหลักฐานได้ในกรณีมีความจำเป็นที่ไม่อาจจะพิจารณาให้แล้วเสร็จภายในกำหนดเวลาตามวรรคหนึ่งได้คณะกรรมการจะขยายเวลาออกไปได้อีกไม่เกินสิบห้าวันแต่ต้องบันทึกแสดงเหตุผลและความจำเป็นที่ต้องขยายเวลาไว้ในการพิจารณาด้วยข้อ ๘ ในการพิจารณาคำขออนุญาตหากคณะกรรมการพิจารณาแล้วเห็นว่า การรวมกิจการของผู้ยื่นคำขออนุญาตไม่ก่อให้เกิดการผูกขาดลดการแข่งขันหรือจำกัดการแข่งขันในการให้บริการพลังงานให้คณะกรรมการสั่งอนุญาตเป็นหนังสือให้แก่ผู้ยื่นคำขออนุญาตแต่ถ้าคณะกรรมการมีคำสั่งไม่อนุญาตต้องแจ้งคำสั่งนั้นเป็นหนังสือพร้อมระบุเหตุผลไปยังผู้ยื่นคำขออนุญาตโดยไม่ชักช้าในการอนุญาตตามวรรคหนึ่งคณะกรรมการอาจกำหนดระยะเวลาหรือเงื่อนไขเกี่ยวกับการประกอบกิจการพลังงานเพื่อป้องกันมิให้มีการกระทำอันเป็นการผูกขาดลดการแข่งขัน หรือจำกัดการแข่งขันให้ผู้รับใบอนุญาตปฏิบัติและเมื่อเห็นว่านโยบายของรัฐ ภาวะเศรษฐกิจ ข้อเท็จจริงหรือพฤติกรรมที่คณะกรรมการอาศัยเป็นหลักในการพิจารณาอนุญาตเปลี่ยนแปลงไปคณะกรรมการจะแก้ไขเพิ่มเติมหรือยกเลิกระยะเวลาหรือเงื่อนไขดังกล่าวในเวลาใดก็ได้ข้อ ๙ เมื่อได้รับการแจ้งตามข้อ ๖หรือเมื่อคณะกรรมการได้รับทราบว่ามีเหตุการณ์ตามข้อ ๕ เกิดขึ้นให้คณะกรรมการดำเนินการไต่สวนข้อเท็จจริง โดยอาจเรียกหน่วยงานของรัฐ ผู้รับใบอนุญาตหรือบุคคลใดมีหนังสือชี้แจงข้อเท็จจริง มาให้ถ้อยคำหรือส่งเอกสารหลักฐานที่เกี่ยวข้อง เพื่อประกอบการพิจารณาได้เมื่อคณะกรรมการพิจารณาแล้วเห็นว่าเหตุการณ์ตามข้อ๕ ที่ได้รับแจ้งหรือรับทราบมานั้นอาจก่อให้เกิดการผูกขาด ลดการแข่งขันหรือจำกัดการแข่งขันในการให้บริการพลังงานคณะกรรมการอาจมีคำสั่งให้ผู้รับใบอนุญาตหยุดหรือปรับปรุงการกระทำอันเป็นการผูกขาดลดการแข่งขันหรือจำกัดการแข่งขัน หรือเปลี่ยนแปลงเงื่อนไขใบอนุญาตเพื่อป้องกันมิให้มีการผูกขาดลดการแข่งขัน หรือจำกัดการแข่งขันในการให้บริการพลังงานก็ได้ข้อ ๑๐ ในการพิจารณาว่าการรวมกิจการตามข้อ ๔หรือเหตุการณ์ตามข้อ ๕ ใดมีลักษณะก่อให้เกิดการผูกขาด ลดการแข่งขันหรือจำกัดการแข่งขันในการให้บริการพลังงานให้คณะกรรมการนำหลักเกณฑ์ดังต่อไปนี้มาประกอบการพิจารณาด้วย(๑)การให้บริการพลังงานที่เกี่ยวข้องตามหลักการทางเศรษฐศาสตร์(๒)โครงสร้างตลาดและระดับการแข่งขันในตลาดที่เกี่ยวข้อง(๓)ประเภทของใบอนุญาตการประกอบกิจการพลังงาน(๔)ส่วนแบ่งการตลาดในการให้บริการพลังงานใดบริการหนึ่ง(๕)ปัจจัยหรือเงื่อนไขอื่นตามหลักกฎหมายว่าด้วยแข่งขันทางการค้าและกฎหมายอื่นที่เกี่ยวข้องโดยคำนึงถึงประโยชน์สาธารณะ การคุ้มครองผู้ใช้บริการการเข้าสู่ตลาดของผู้ประกอบการรายใหม่ และการแข่งขันในตลาดที่เกี่ยวข้องข้อ ๑๑ ผู้รับใบอนุญาตที่ไม่พอใจคำสั่งของคณะกรรมการตามระเบียบนี้มีสิทธิอุทธรณ์ต่อคณะกรรมการภายในสามสิบวันนับแต่วันที่ได้รับแจ้งคำสั่งหลักเกณฑ์วิธีการและเงื่อนไขการยื่นอุทธรณ์และการพิจารณาอุทธรณ์ให้เป็นไปตามระเบียบของคณะกรรมการว่าด้วยการอุทธรณ์ข้อ ๑๒ ให้ประธานกรรมการเป็นผู้รักษาการตามระเบียบนี้และวินิจฉัยชี้ขาดปัญหาเกี่ยวกับการปฏิบัติตามระเบียบนี้ประกาศ ณ วันที่ ๒๐พฤศจิกายน พ.ศ. ๒๕๕๒ดิเรก ลาวัณย์ศิริประธานกรรมการกำกับกิจการพลังงานปริยานุช/จัดทำ๒๐ มกราคม ๒๕๕๓นันท์นภัสร์/ตรวจ๒๐ มกราคม ๒๕๕๓ศิรวัชร์/ปรับปรุง๑ ธันวาคม ๒๕๕๙[๑] ราชกิจจานุเบกษาเล่ม ๑๒๗/ตอนพิเศษ ๕ ง/หน้า ๕/๑๓ มกราคม ๒๕๕๓